12.6.2023
SK
Úradný vestník Európskej únie
C 205/33
Žaloba podaná 14. apríla 2023 – Európska komisia/Bulharská republika (Vec C-237/23) (2023/C 205/37) Jazyk konania: bulharčina Účastníci konania Žalobkyňa: Európska komisia (v zastúpení: U. Małecka, L. Malferrari a N. Nikolova)
Žalovaná: Bulharská republika
Návrhy žalobkyne Žalobkyňa navrhuje, aby Súdny dvor
1. určil, že Bulharská republika si nesplnila povinnosti, ktoré jej vyplývajú z článku 17 ods.
1 smernice Európskeho parlamentu a Rady (EÚ) 2019/1024 z 20. júna 2019 o otvorených dátach a opakovanom použití informácií verejného sektora (1) (ďalej len „smernica“) tým, že neprijala všetky zákony, iné právne predpisy a správne opatrenia potrebné na dosiahnutie súladu s touto smernicou a neoznámila tieto ustanovenia Komisii,
2.
uložil Bulharskej republike povinnosť zaplatiť Komisii paušálnu pokutu zodpovedajúcu sume, ktorá je vyššia z týchto dvoch súm: a) násobok dennej sumy 1 800 eur a počtu dní, ktoré uplynuli odo dňa nasledujúceho po uplynutí lehoty na prebratie stanovenej v dotknutej smernici do dňa skončenia nesplnenia povinností zo Zmluvy alebo ak nesplnenie povinností zo Zmluvy neskončilo, do dňa vyhlásenia rozsudku v tejto veci, b) minimálna paušálna pokuta vo výške 504 000,
3. v prípade, že nesplnenie povinnosti konštatované v bode 1 pretrváva až do dňa vyhlásenia rozsudku v tejto veci, uložil Bulharskej republike povinnosť zaplatiť Komisii penále vo výške 9 720 eur za každý deň odo dňa vyhlásenia tohto rozsudku až do okamihu, keď si Bulharská republika splní povinnosti, ktoré jej vyplývajú zo smernice;
4.
uložil Bulharskej republike povinnosť nahradiť trovy konania.
Žalobné dôvody a hlavné tvrdenia Smernica Európskeho parlamentu a Rady (EÚ) 2019/1024 z 20. júna 2019 o otvorených dátach a opakovanom použití informácií verejného sektora stanovuje súbor minimálnych pravidiel, ktorými sa riadi opakované použitie, a upravuje praktické opatrenia na uľahčenie opakovaného použitia existujúcich dokumentov vo verejnom sektore a výskumných údajov v záujme presadzovania využívania otvorených dát a stimulovania inovácie v oblasti výrobkov a služieb.
Podľa článku 17 ods.
1 smernice členské štáty musia uviesť do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 17. júla 2021.
Od členských štátov sa tiež očakávalo, že bezodkladne oznámia Komisii znenie týchto ustanovení.
Komisia zaslala 29. septembra 2021 Bulharskej republike formálnu výzvu.
Dňa 6. apríla 2022 zaslala Komisia Bulharskej republike odôvodnené stanovisko.
Napriek tomu neboli opatrenia na prebratie smernice ešte stále prijaté alebo v každom prípade neboli oznámené Komisii.
(1)
Ú. v.
EÚ L 172, 2019, s. 56.